钦定古今图书集成/明伦汇编/官常典/第585卷 > 《为裴相公谢淮西节度使表》冯宿
## 钦定古今图书集成/明伦汇编/官常典/第585卷 > 《为裴相公谢淮西节度使表》冯宿

臣度言：“伏奉去年十月二十七日制书，除臣门下侍
郎、同中书门下平章事，充淮西节度观察处置等使、
蔡州刺史并淮西宣慰处置等使。缘逆贼吴元济，尚
拒王师，遂于郾城县权为理所。臣笃励群师，潜设多
方，倾其重兵，顿在洄曲。今月十七日，唐邓节度使李
愬，承虚直进，生致元凶。臣与贾栅三营诸军，便降洄
曲三万馀众，积年逋寇，翌日殄除，淮右千里，通行无
碍。”臣以二十五日领所部兵马及归顺将士，至蔡州
上讫。豺豕旧穴，迎风而汛扫；鸱枭故林，应节而黄落。
瞀瞀者咸观尧日，皤皤者重识《汉仪》。臣以不才，猥当
重寄，力排苟且之议，上赞圣明之心。不敢偷安庙堂，
遂期亲临疆场。陛下初犹未许微臣，“亟请是行。睿旨
丁宁，宠光照耀。臣中心自警，毕命无憾，若不成事，必
当死绥。”伏赖神道恶盈，罪人斯得，而今而后，方保馀
生。就天地削平之功，贻《策书》不朽之美。是使懦夫增
气，犷俗刳心，方偃武以修文，故暂劳而永逸。臣谨敷
扬帝泽，宣布国章，涤其瑕疵，衣以襦裤。俾斯污俗咸
若，新邦底宁。但以才乏折冲，任兼中外，摩顶至踵，谅
无非其渥恩；知臣者君，庶不辱于元鉴。无任感激忻
喜之至。其荐人自代，具于《别状》。